Javnaðarflokkurin

Tidlig historie

Forløperen for Javnaðarflokkurin ble stiftet 25. september 1925 som Suðurstreymoyar Javnaðarfelag (Suðurstreymoys sosialdemokratiske forening), og sprang i hovedsak ut fra den sosialistiske ungdomsforeningen Socialistisk Ungdomsforbund (SUF) og Tórshavns Arbeiderforening (dansk: Thorshavn Arbejderforening, færøysk: Havnar Arbeiðsmannafelag). Noen måneder senere stiftet man Froðbiar Sóknar Javnaðarfelag i Tvøroyri for Suðuroy. Blant lederne var den senere mangeårige partiformann og statsminister Peter Mohr Dam. I 1926 slo lagene seg sammen til Føroya Javnaðarflokkur, «Færøyenes Likhetsparti», som det formelt het frem til et ekstraordinært landsmøte i 2010. Det nye partiet valgte Maurentius Viðstein fra Tórshavn til sin formann.
I 1927 begynte man å utgi partiavisen Føroya Social Demokrat, i 1955 omdøpt til Sosialurin. Den ble Færøyenes viktigste dagsavis før den ble solgt til Føroya Tele i 2006. I 1928 stilte Javnaðarflokkurin for første gang til valg, og fikk 10,6 % av stemmene og to mandater på Lagtinget. Den økonomiske krisen utløst av kollapsen i de spanske og italienske saltfiskmarkedene i 1930-årene styrket Javnaðarflokkurins danskvennlige linje og velgertilslutning. I 1936 fikk partiet 24 % av stemmene og seks mandater på Lagtinget, hvorav halvparten fra Suðuroy. Peter Mohr Dam, lærer på Tvøroyri, ble valgt til partiformann.
Partiet tok del i utarbeidelsen av den færøyske Hjemmestyreloven av 1948, og var også med i Færøyenes første regjering. Etter åtte år i opposisjon lyktes det partiet i 1958 å vinne et valg. Javnaðarflokkurin ble det største partiet, fikk åtte lagtingsmedlemmer, og hadde Peter Mohr Dam som statsminister i de neste fem årene. Han ble på nytt statsminister i 1967, men døde i 1968. Partiveteranene Einar Waag og Jákup Frederik Øregaard var formenn i en overgangsfase.

Moderne historie

I 1970 ble Atli Dam, tidligere fiskeriminister, statsminister for Javnaðarflokkurin, og i 1972 ble han partiformann etter Øregaard. Atli Dam var sønn av Petur Mohr Dam, og skulle vise seg å bli en av de dominerende politikerne i færøysk politikk frem til 1990-årene. Dam var statsminister frem til 1981, på nytt fra 1985 til 1989, og til sist fra 1991 til 1993, da han trakk seg tilbake fra politikken. Færøyene ble rammet av en stor økonomisk krise, og Javnaðarflokkurin (som dominerende regjeringsparti) var i hardt vær. Marita Petersen ble valgt til ny partileder, og var statsminister frem til 1994, da partiet gikk tilbake med 12 prosent oppslutning (og lagtingsgruppen ble halvert) i lagtingsvalget samme år.
Jóannes Eidesgaard ble partiformann i 1996, og han var minister i ulike koalisjonsregjeringer rundt årtusenskiftet, inntil han ble statsminister i 2004. Han regjerte med sin koalisjon bestående av Javnaðarflokkurin, Fólkaflokkurin og Sambandsflokkurin frem til lagtingsvalget 2008, da han ledet en ny koalisjon mellom Javnaðarflokkurin, Tjóðveldi og Miðflokkurin. I september samme år sprakk samarbeidet, og Kaj Leo Johannesens regjering tok over. Eidesgaard var fra da Færøyenes finansminister inntil han trakk seg som minister og partiformann i 2011.
I juli 2009 måtte Hans Pauli Strøm gå av som helseminister etter økonomisk rot, og ble etterfulgt av Aksel V. Johannesen. Dette førte til at Mikkjal Sørensen (varamedlem av Lagtinget for Strøm), det eneste lagtingsmedlemmet for partiet bosatt på Suðuroy, mistet plassen sin. De øvrige lagtingsmedlemmene for Javanaðarflokkurin fra Suðuroy sitter per dags dato i regjering, og varamedlemmer fra andre deler av landet møter for disse. Dermed står nå partiet, for første gang siden det fikk representasjon i 1928, uten et lagtingsmedlem fra Suðuroy.